《虎渡亭观江浪》
元代·方回

春风鼓大江，孰能度广狭。
似觉海东涛，顷刻上三硖。
兹辰当改火，每岁已衣裌。
岂意九派天，故絮未可匣。
北顾马当矶，西睨鸿宿夹。
雪浪欲沃城，无复一凫鸭。
钉缆虞岸裂，阁舫惧崖压。
天吴政尔骄，水伯讵敢狎。
津亭叹逝翁，衰鬓侧乌幍。
既昧升天行，亦缺缩地法。
故畴身麦交，田事失锄锸。
儿曹岂不思，杳不寄书劄。
意所欲见人，久俟庚复甲。
音问苦辽缅，赀用迫空乏。
何当乘安流，平沙暮篙插。
归欤招白鸥，盟血尚可歃。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。